תמי אברהם

**קווין אוגנטגה תמאראבי באקומו-אברהם** (באנגלית: **Kevin Oghenetega Tamaraebi Bakumo-Abraham**; נולד ב-2 באוקטובר 1997), הידוע בשם **תמי אברהם** (באנגלית: **Tammy Abraham**), הוא כדורגלן אנגלי המשחק בעמדת החלוץ באסטון וילה מהפרמייר ליג.

## קריירת מועדונים

### צ'לסי
אברהם נולד ברובע סאת'ק שבדרום לונדון למשפחה ממוצא ניגרי. אברהם הצטרף בגיל 7 לאקדמיה של צ'לסי והיה מהשחקנים הבולטים בקבוצות הגילאים השונות של המועדון. בנוסף הוא היה המבקיע הבולט בקבוצת הנוער של צ'לסי, בין העונות 2014/2015 ל-2015/2016 אברהם כבש 74 שערים ב-98 משחקים בקבוצת הנוער של צ'לסי.

היכולת של אברהם הרשימה את מאמן צ'לסי חוס הידינק שהזמין אותו להתאמן עם הקבוצה הבוגרת של המועדון. ב-11 במאי 2016 אברהם ערך את הופעת הבכורה שלו בצ'לסי כמחליף במשחק מול ליברפול במסגרת הפרמייר ליג שהסתיים בתוצאה 1-1. שבוע לאחר מכן הוא שיחק במשחק שהסתיים בתוצאה זהה מול לסטר סיטי.

### השאלות מחוץ לצ'לסי
#### בריסטול סיטי
ב-5 באוגוסט 2016 אברהם הושאל לבריסטול סיטי מליגת הצ'מפיונשיפ לעונה אחת. אברהם כבש את שערו הראשון בקבוצה בניצחון 0–1 על וויקומב וונדררס במסגרת גביע הליגה. ב-13 באוגוסט 2016 הוא כבש צמד שערים בניצחון 1–2 על ברטון אלביון במסגרת המחזור השני של הצ'מפיונשיפ. באותה עונה אברהם סיים כמלך השערים של בריסטול סיטי וכבש 23 שערי ליגה אף על פי שהקבוצה סיימה במקום ה-17 בליגה. זכה אותו בתואר שחקן העונה של בריסטול סיטי.

#### סוונסי סיטי
ב-4 ביולי 2017 אברהם האריך את חוזהו בצ'לסי עד 2022, ונשלח להשאלה לסוונסי סיטי מהפרמייר ליג עד לסיום עונת 2017/2018. אברהם התקשה לשחזר את היכולת המרשימה שהפגין במדי בריסטול סיטי וכבש רק חמישה שערי ליגה במדי סוונסי סיטי שירדה לליגת המשנה בסיום אותה עונה.

#### אסטון וילה
ב-31 באוגוסט 2018 אברהם חזר לצ'מפיונשיפ, וחתם במדי אסטון וילה בהשאלה עד סוף עונת 2018/2019. אברהם כבש את שער הבכורה שלו באסטון וילה ב-19 בספטמבר, בניצחון 0–2 על רותרהאם יונייטד במסגרת הצ'מפיונשיפ. ב-28 בנובמבר 2018 אברהם כבש ארבעה שערים במשחק מול נוטינגהאם פורסט שהסתיים בתוצאה 5-5, ועד לסיום שנת 2018 הוא כבש 16 שערים ב-20 הופעות. בזכות היכולת המרשימה של אברהם וולברהמפטון וונדררס מהפרמייר ליג הציעה לאברהם לשחק בשורותיה כמושאל מצ'לסי אך אברהם דחה את ההצעה ובחר להישאר באסטון וילה. במחצית השנייה של עונת 2018/2019 אסטון וילה הציגה יכולת מצוינת תחת המאמן דין סמית' ובזכות רצף מצוין של 11 משחקים ללא הפסד הכוללים תשעה ניצחונות ברציפות אסטון וילה סיימה במקום החמישי המוביל לפלייאוף על העלייה לפרמייר ליג. אברהם כבש בניצחון 1–2 על ווסט ברומיץ' אלביון בחצי גמר הפלייאוף ובמשחק הגומלין שהסתיים בניצחון 0–1 של ווסט ברומיץ' אלביון הוא כבש את הפנדל הגורלי שהעלה את אסטון וילה לגמר הפלייאוף. בגמר הפלייאוף אברהם שיחק 90 דקות ואסטון וילה ניצחה 1–2 את דרבי קאונטי ובכך חזרה לפרמייר ליג אחרי שלוש עונות בליגת המשנה. אברהם סיים את העונה עם 26 שערים ובכך היה סגן מלך השערים של הליגה. בנוסף, זכה בנבחרת העונה של הצ'מפיונשיפ.

### חזרה לצ'לסי
לאחר העונה המוצלחת שלו באסטון וילה אברהם חזר לצ'לסי וקיבל את החולצה מספר 9. תחת המאמן פרנק למפארד, והבקיע שני שערי בכורה במחזור השלישי של הפרמייר ליג, בניצחון 2–3 על נוריץ' סיטי. במחזור החמישי של עונת 2019/2020 אברהם כבש שלושער בניצחון 2–5 על וולברהמפטון וונדררס. אברהם כבש את שערו הראשון בטורניר ליגת האלופות בניצחון של צ'לסי 1–2 על ליל.

### רומא
ב-17 באוגוסט 2021 חתם ברומא תמורת 40 מיליון יורו. ב-22 באוגוסט ערך הופעת בכורה והוסיף שני בישולים, בניצחון 1–3 על פיורניטינה. ב-29 באוגוסט כבש שער בכורה בניצחון 0–4 על סלרניטנה.

בעונתו הראשונה בקבוצה הציג אברהם יכולת טובה, כבש 17 שערי ליגה בנוסף ל-9 שערים שכבש בקונפרנס ליג, תואר בו זכתה רומא לאחר ניצחון על פיינורד במשחק הגמר. אברהם נפצע במשחק האחרון של העונה נגד ספציה, והחמיץ כמעט את כל העונה שלאחר מכן.

### מילאן
ב-30 באוגוסט 2024 הושאל אברהם אל מילאן תמורת אלכסיס סאלמאקרס שעשה את הדרך ההפוכה. ב-14 בספטמבר כבש את שער הבכורה שלו במועדון בניצחון 4-0 על ונציה. ב-26 בנובמבר כבש ובישל בניצחון 3-2 על סלובן ברטיסלאבה בליגת האלופות. ב-6 בינואר 2025 כבש את שער הניצחון בגמר הסופר קאפ האיטלקי בתופסת הזמן נגד אינטר וזכה עם קבוצתו בתואר. ב-5 בפברואר כבש צמד נגד רומא ברבע גמר הגביע האיטלקי, אברהם סיים כמלך השערים של הגביע בעונה זו, עם 4 כיבושים.

### בשיקטאש
ב-2 ביולי 2025 הושאל אברהם לבשיקטאש עם אופציית רכישה ב-11 מיליון ליש"ט.

### אסטון וילה
ב-26 בינואר 2026 בשיקטאש מימשה את אופציית הרכישה ומכרה אותו לאסטון וילה מהפרמייר ליג ב-18 מיליון ליש"ט.

## קריירה בינלאומית
אברהם ייצג את הנבחרות הצעירות של אנגליה וזכה עם הנבחרת עד גיל 21 בטורניר טולון ב-2018. בנובמבר 2017 אברהם קיבל זימון לסגל נבחרת אנגליה לקראת שני משחקי ידידות. הוא ערך את הופעת הבכורה שלו במדי הנבחרת ב-10 בנובמבר 2017 במשחק ידידות נגד נבחרת ברזיל. משום שאברהם זכאי לשחק בנבחרת ניגריה בשל מוצא הוריו. באוקטובר 2019 אברהם זומן על ידי מאמן נבחרת אנגליה גארת סאותגייט לסגל הנבחרת לקראת משחקי מוקדמות יורו 2020. ב-11 באוקטובר אברהם שיחק במשחק מול נבחרת צ'כיה וכך הוא הבטיח את עתידו בנבחרת אנגליה. ב-14 בנובמבר 2019 הוא כבש את שערו הראשון במדי הנבחרת האנגלית בניצחון 0–7 על נבחרת מונטנגרו במסגרת אותו טורניר מוקדמות.

## תארים
;צ'לסי
* ליגת האלופות: 2020/21
* הסופר קאפ האירופי: 2021

;רומא
* קונפרנס ליג (1): 2021/22

;מילאן
* הסופר קאפ האיטלקי: 2024/2025

### אישיים
* שחקן העונה של בריסטול סיטי: 2016/17
* נבחרת העונה של הקונפרנס ליג (1): 2021/22

## קישורים חיצוניים

## הערות שוליים

קטגוריה:כדורגלנים אנגלים
קטגוריה:חלוצי כדורגל אנגלים
קטגוריה:כדורגלני צ'לסי
קטגוריה:כדורגלני בריסטול סיטי
קטגוריה:כדורגלני סוונזי סיטי
קטגוריה:כדורגלני אסטון וילה
קטגוריה:כדורגלני רומא
קטגוריה:כדורגלני מילאן
קטגוריה:כדורגלני בשיקטש
קטגוריה:כדורגלני נבחרת אנגליה
קטגוריה:ספורטאים זרים באיטליה
קטגוריה:ספורטאים זרים בטורקיה
קטגוריה:לונדון: כדורגלנים
קטגוריה:אנגלים ממוצא ניגרי
קטגוריה:אנגלים שנולדו ב-1997